SL Uradni list Evropske unije L 168/17

IZVEDBENI SKLEP KOMISIJE (EU) 2016/1030

z dne 23. junija 2016

o spremembi Priloge I k Odločbi 2004/211/ES v zvezi z uvrstitvijo Libanona na seznam tretjih držav in delov njihovih ozemelj, iz katerih države članice dovolijo uvoz živih enoprstih kopitarjev ter njihovega semena, jajčnih celic in zarodkov

(notificirano pod dokumentarno številko C(2016) 3778)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS (1), in zlasti člena 17(3)(a) Direktive,

ob upoštevanju Direktive Sveta 2009/156/ES z dne 30. novembra 2009 o pogojih v zvezi z zdravstvenim varstvom živali, ki ureja premike in uvoz kopitarjev iz tretjih držav (2), in zlasti člena 12(1) in (4) ter uvodnega stavka in točk (a) in (b) člena 19 Direktive,

ob upoštevanju naslednjega:

(1) Direktiva 2009/156/ES določa pogoje v zvezi z zdravstvenim varstvom živali pri uvozu živih enoprstih kopitarjev v Unijo. Med drugim določa, da je uvoz enoprstih kopitarjev v Unijo dovoljen samo iz tretjih držav, ki so bile šest mesecev proste smrkavosti.

(2) Odločba Komisije 2004/211/ES (3) vzpostavlja seznam tretjih držav ali, kadar se uporablja regionalizacija, njihovih delov, iz katerih države članice dovolijo, med drugim, začasen sprejem, ponovni vstop po začasnem izvozu in uvoz registriranih konjev.

(3) Po odkritju smrkavosti v Libanonu leta 2011 je Komisija s sprejetjem Izvedbenega sklepa Komisije 2011/512/EU (4) med drugim začasno ustavila uvoz registriranih konjev iz Libanona. Libanon je maja 2016 predložil podatke, s katerimi dokazuje, da je bila bolezen uspešno izkoreninjena in da od potrditve zadnjega primera 23. avgusta 2011 stalno spremljanje celotne populacije enoprstih kopitarjev ni pokazalo novih primerov.

(4) Ker je preteklo več kot šest mesecev od zadnjega primera smrkavosti v Libanonu, je primerno dovoliti začasen sprejem, ponovni vstop po začasnem izvozu in uvoz registriranih konjev iz navedene države. Zato bi bilo treba vnos za Libanon v Prilogi I k Odločbi 2004/211/ES ustrezno spremeniti.

(5) Odločbo 2004/211/ES bi bilo zato treba ustrezno spremeniti –

(6) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

V Prilogi I k Odločbi 2004/211/ES se vnos za Libanon nadomesti z naslednjim:

„LB Libanon LB-0 Celotno ozemlje države E X X X — — — — — —“

Člen 2

Ta sklep je naslovljen na države članice.

V Bruslju, 23. junija 2016 Za Komisijo Vytenis ANDRIUKAITIS Član Komisije

(1) UL L 268, 14.9.1992, str. 54.

(2) UL L 192, 23.7.2010, str. 1.

(3) Odločba Komisije 2004/211/ES z dne 6. januarja 2004 o uvedbi seznama tretjih držav in delov njihovega ozemlja, s katerih države članice dovolijo uvoz živih kopitarjev in semena, jajčnih celic in zarodkov vrste kopitarji, ter o spremembi odločb 93/195/EGS in 94/63/ES (UL L 73, 11.3.2004, str. 1).

(4) Izvedbeni sklep Komisije 2011/512/EU z dne 18. avgusta 2011 o spremembi Priloge I k Odločbi 2004/211/ES glede vnosov za Bahrajn in Kitajsko na seznamu tretjih držav in delov tretjih držav, iz katerih je dovoljen vnos živih enoprstih kopitarjev ter semena, jajčnih celic in zarodkov enoprstih kopitarjev v Unijo (UL L 214, 19.8.2011, str. 22).